Deel van burgemeester se huis in puin gelê | Netwerk24
Deel van burgemeester se huis in puin gelê
Deur Maygene de Wee 08 Junie 2021 17:35
Sy is net dankbaar hulle lewe.
So het Antoinette Steyn, burgemeester van die Breedevallei-munisipaliteit in Worcester, Dinsdag gesê.
Steyn en haar man, Koos, het verlede Dinsdag 'n noue ontkoming gehad toe 'n deel van hul huis en een van hul voertuie in puin gelê is. Die brand is vermoedelik deur 'n kortsluiting veroorsaak.
Steyn het gesê die brand op 1 Junie het omstreeks 20:30 ontstaan. Dit was kort nadat beurtkrag in Worcester ingeskop het. "Ons vermoed dit was in die motorhuis."
Die gedeelte van Koos Steyn en sy vrou, Antoinette, se huis in Worcester wat verlede Dinsdag ná 'n kortsluiting uitgebrand het. Dié motor het ook in die slag gebly. Foto: Verskaf
Sy het gesê hulle het 'n ontploffing gehoor.
"Toe ons by die agterdeur uitgaan, was die garage reeds aan die brand en ons kon nie daarin slaag om die kar uit te kry nie."
Die voertuig het aan die brand geslaan en dit het toe ontplof.
Volgens Steyn het haar man tot hul redding gekom.
"Ek was te emosioneel en kon nie veel uitrig nie. Dit was Koos wat op sy voete gedink het," het sy gesê.
Koos Steyn en sy vrou, Antoinette, wat Dinsdag 'n noue ontkoming gehad het toe 'n gedeelte van hul huis afgebrand het. Foto: Facebook
Sy het agterna eers besef hoe gelukkig hulle was. "Ek was baie emosioneel en dit was vir my traumaties om te staan en kyk hoe 'n groot deel van ons huis voor ons oë afbrand.
"Gewoonlik sien 'n mens hoe dit met ander mense gebeur. Dié keer was dit ons en ons besef hoe gelukkig ons is met ons familie en vriende wat onmiddellik kom help het."
Sy het agterna eers besef dat haar hande nerfaf is en dat sy ook wonde aan haar gesig het. "Maar ons is gelukkig en die Vader was goed vir ons."
Hulle wag nou op die assessor om die skade en die oorsaak van die brand te bepaal.
"Daar het baie sentimentele goed uitgebrand en daar is baie skade aan die huis, maar ons is gelukkig dat ons nie beseer is nie."